## La Generalitat promou l’emancipació de les persones jóvens extutelades de la Comunitat Valenciana

*** El secretari autonòmic de Família i Servicis Socials participa en la tercera edició de la Jornada Xarxa d’Emancipació de València
* Destaca com a fonamental el reforç continu dels recursos i de les ferramentes disponibles perquè la joventut en procés d’emancipació compte amb el suport necessari**

La Vicepresidència Primera i Conselleria de Servicis Socials, Igualtat i Vivenda, mitjançant la Direcció General de Família, Infància i Adolescència i Repte Demogràfic, ha reafirmat el seu compromís amb l’emancipació de les persones jóvens extutelades de la Comunitat Valenciana en la celebració de la tercera edició de la Jornada Xarxa d’Emancipació de València.

La jornada, amb el lema ‘Obrir la mirada’, ha comptat amb la intervenció, en l’acte d’obertura, del secretari autonòmic de Família i Servicis Socials, Ignacio Grande, i amb l’assistència de la directora general de Família, Infància i Adolescència de la Generalitat Valenciana, Angélica Such, que ha clausurat l’acte. També han participat totes les entitats que conformen la Xarxa d’Emancipació de la Comunitat Valenciana, així com responsables i tècnics de la Conselleria.

En el seu discurs, el secretari autonòmic ha destacat la importància d’estes jornades, que pretenen donar visibilitat als processos d’emancipació de les persones jóvens extutelades, així com generar un espai de reflexió i intercanvi d’experiències entre professionals i jóvens.

Segons Grande, “és fonamental que es continue reforçant els recursos i les ferramentes disponibles perquè les persones jóvens en procés d’emancipació compten amb el suport necessari en esta etapa crucial de la seua vida”.

Així mateix, durant la jornada s’ha presentat la Guia d’emancipació FEPA, un recurs clau que recopila informació essencial per a la joventut en el sistema de protecció i aquells que ja formen part de la xarxa d’emancipació.

També cal destacar la presència i participació en l’acte del director de cine Hammudi Al-Rahmoun, que ha abordat, a través de la sèrie *diec18cho*, els principals reptes als quals s’enfronten els jóvens en la seua transició a una vida adulta i independent.

**Recursos d’emancipació**

La Xarxa de Recursos d’Emancipació de la Comunitat Valenciana proporciona orientació, suport i acompanyament a jóvens extutelats i a aquells en situació de vulnerabilitat que necessiten atenció especialitzada en el seu procés d’independència.

Actualment, la Comunitat Valenciana disposa de 13 oficines Mentora i 38 llars d’emancipació, que sumen un total de 182 places distribuïdes en les tres províncies. Concretament, la província d’Alacant compta amb 15 llars i 76 places; Castelló, amb tres llars i 14 places; i València, 20 llars i 92 places.

La directora general ha subratllat que, amb estes iniciatives, la Generalitat reafirma el seu compromís amb l’impuls de polítiques i recursos que afavorisquen l’autonomia i el desenrotllament personal dels jóvens extutelats, a fi de promoure una societat més inclusiva i equitativa.

Fecha: 22/02/2025